Leopold Kronecker

Leopold Kronecker (født 7. desember 1823 i Liegnitz, død 29. desember 1891 i Berlin) var en tysk matematiker. Hans bror var fysiologen Hugo Kronecker (1839–1914).

Liv 
Leopold Kronecker stammet fra en velstående, jødisk kjøpmannsfamilie. Han fikk en god utdannelse, først av en privatlærer, deretter på gymnaset i Liegnitz, hvor han blant annet ble undervist av matematikklæreren, og senere universitetsprofessoren, Ernst Eduard Kummer.

I 1841 begynte han å studere filosofi på Universitetet i Berlin og gikk på et bredt spektrum av forelesninger i matematikk, naturvitenskap, filosofi og klassisk filologi. Etter korte opphold på universitetene i Bonn og Breslau vendte han tilbake til Berlin i 1844, hvor han avla doktorgrad i filosofi med arbeidet «De Unitatibus Complexis» (Om komplekse enheter).

Deretter forlot han universitetet og arbeidet noen år som en svært vellykket forretningsmann. I 1855 var han økonomisk uavhengig og vendte tilbake til Universitetet i Berlin som selvfinansiert vitenskapsmann.  Blant hans elever var Georg Cantor. I 1861 ble Kronecker medlem av Det prøyssiske vitenskapsakademiet. I 1868 takket han nei til å bli professor i Göttingen. Han ble i Berlin og i 1883 tok han over stillingen til sin tidligere lærer Kummer. Sammen med Weierstrass, Helmholtz, Schroeter og Fuchs ga han ut tidsskriftet Journal für Mathematik som var grunnlagt av Crelle.

Leopold Kronecker døde 29. desember 1891 av ettervirkningene av bronkitt. Han er gravlagt på den evangeliske gravlunden Alter St. Matthäus-Kirchhof i Tempelhof-Schöneberg.

Arbeid 
Hans forskning ga grunnlegende bidrag til algebra og tallteori og også analyse og funksjonsteori. I løpet av tiden ble han tilhenger av finitismen, som bare aksepterer matematiske objekter som kan konstrueres eksplisitt, og forsøkte å definere matematikk kun med grunnlag i de naturlige tallene. Derigjennom kom han i konflikt med mange betydningsfulle matematikere på sin tid; spesielt angrep han offentlig Georg Cantor og hans mengdelære, som for en stor del er svært lite konstruktiv. Kronecker var overbevist om at mengdelæren ikke hadde noe å tilføre den konkrete analysen. En av hans uttalelser har blitt spesielt berømt: «De naturlige tallene har Gud skapt; alt annet er menneskenes verk.» Kroneckers finitisme gjorde ham til en forløper for matematisk konstruktivisme.

Flere matematiske begreper har blitt oppkalt etter ham.
 Kronecker-Webers teorem,
 Kronecker-delta,
 Kronecker-symbolet og
 Kronecker-produktet.

Referanser

Eksterne lenker 
 Weber „Kronecker“, Jahresbericht DMV Bd.2, 1891/2
 Håndskrevne forelesninger av Kronecker digitalisert av SICD – Universitetene i Strasbourg

Tyske matematikere
Professorer ved Humboldt-Universität zu Berlin
Medlemmer av Royal Society
Medlemmer av Det Kongelige Danske Videnskabernes Selskab
Personer fra Legnica
Fødsler i 1823
Dødsfall i 1891